Lysbakkens nye knep for å kneble hets

KØ-KONTROLL: Barne-, likestillings- og inkluderingsminister Audun Lysbakken vil nekte utesteder som kommer med rasistiske utsagn alkoholservering. Foto: Jan Petter Lynau, VG

Inkluderingsministeren vil gi kø-rasister alkonekt

(VG Nett) Statsråd Audun Lysbakken (SV) ber norske kommuner bruke skjenkekontrollen for å straffe kø-rasister i utelivet.

Lars M. Glomnes

Oppdatert 16. august 2011

Artikkelen er over ni år gammel

- I dag mister utesteder skjenkebevillingen for å gi folk for mye å drikke, eller for ikke å overholde tidsbestemmelsene. Jeg synes ikke rasisme i køen er noe mindre alvorlig enn å servere en øl for mye. Det er adgang i loven for å gripe inn der det gjentatte ganger forekommer diskriminering, sier Lysbakken til VG Nett.

Han sier skjenkekontrollen bør instrueres av kommunen til å følge bedre med på utesteder som ikke slipper inn personer med minoritetsbakgrunn.

- De kan være på utkikk etter det på samme måte som de observerer annet, sier SV-nestlederen.

- Hvor ofte må det skje før de skal miste bevillingen?

- Loven sier det skal være gjentatte ganger. Hvis det er tydelig at det er praksis, må en slå ned på det, sier statsråden.

- Vil være effektivt

Lysbakken tror faren for ikke å kunne servere alkohol er den beste motivasjonen for å endre holdninger og praksis.

- Dette vil være effektivt, for er det én ting de bryr seg om, er det skjenkebevillingen.

Statsråden sier problemet ikke kan bli tatt for alvorlig.

- Det er en veldig tydelig måte å ekskludere ungdom på, det å si at de ikke får komme inn på utesteder, sier Lysbakken til VG Nett.

Ber kommuner ta grep

Han ber nå kommuner landet over om å ta grep for at fellesskapsånden etter juli-terroren skal vare, og la forslaget bli valgkamptema.

- Noe av det viktigste vi har sett siden terrorangrepet 22. juli er fremveksten av et større norsk «vi», der alle i større grad står sammen i sorgen og forstår at vi har en felles skjebne. Nå må vi la det vare, sier Lysbakken til VG.

Han ber også alle landets kommuner om å inngå samarbeid med staten om prosjekter for å få flere nordmenn med minoritetsbakgrunn på jobbintervjuer i det offentlige.

- Det er ingen grunn til å foreslå kvotering til arbeid, men er søkerne kvalifiserte bør de kalles inn til intervju. Prøveprosjekter har vist at dette fungerer, og at en stor andel av de som kalles inn ender opp med å få jobb, sier Lysbakken.

Publisert: 15.08.11 kl. 21:49 Oppdatert: 16.08.11 kl. 11:03